钦定古今图书集成/明伦汇编/官常典/第403卷 > 《六科箴》明·宣宗
## 钦定古今图书集成/明伦汇编/官常典/第403卷 > 《六科箴》明·宣宗

国家建官，内外有制。给事之臣，密尔廷陛，爰准《六典》，
分科置员，各司其务，有简有繁。命令之出，于汝纪之；
章奏之入，于汝度之。考其得失，举其愆戾，厘革欺蔽，
以赞予治，敬共朝夕，无纵以逸，无易以忽，以毖以密，
达夫大体，由乎至公。维汝之贤，光奋于庸，怙威以骋，
不率正道。汝之不贤，辜亦自造。自昔迩臣，左右承弼，
“正人是资，邪妄必斥。其笃念哉！毋苟充位。往端乃志，
以懋乃事。”